
Sodrés 1-2-3

Kulcsszavak: harmónia; elegáns; érzelmek; geometria; japán
Sodrás 1-2-3 művem 2024 nyarán készítettem el, csongrádi művésztelepi gyakorlatom alatt. Az érzelmeim kavalkádja, a vonalak szabad áromlása, az alkotás öröme, a japán tusfestés és a geometria volt a mozgatórugója mindennek. Egy olyan sorozatot akartam létrehozni, amiben mindenki megtalálja a nyugalmat, megfigyelőjét magával ragadja és finoman elsodorja egy gondok nélküli szemlélődésbe, nézze azt egészen közelről vagy távolról.
A sorozat fekete akril festék, tűfilc, dekormarker felhasználásával, kasírozott vászonra készült. A dinamikusan kanyargós vonal, aminek nincs egyértelmű kezdete és vége a központi eleme a képnek és egyben egyik névadója is. A tér hatás és az összhang érdekében körbeveszem szabályosabb, behatárolt formákkal, kihasználva a szürke különböző árnyalatait. Két mély fekete formával emelem ki a mű két szélső részét. Középen alul egy negatív négyzet, felül három kisebb mély fekete vonal uralkodik közösen. Így állítok fel három fókuszpontot, amellyel végigvezetem a néző figyelmét a művön. A kép másik címadói, az apró, kavargó részletek – amelyek észrevétlen egyenesek által bezárt minták, vonalak – készítése közben csak sodródtam érzelmeim kusza ár-folyamán. Messziről tekintve ők is a szürke egy tónusát alkotják zavaros és szemcsés változatban.
A mű készítése közben az volt a célom, hogy egy harmonikus képet hozzak létre. Itt jön a kérdés: „Hogy lehet valami harmonikus?”. A válaszom: a káosz és a rend egyensúlyozásával. A vonal, amelynek van egy iránya, annak ellenére, hogy kacskaringós, rendet teremt az őt körülvevő különböző tónusú formákkal együtt. Szemben a bezárt kavargó részletekkel, amik a káosz megtestesítői.
A három elem kapcsolatban áll egymással, így alkotnak egészet, de egymagukban is értelmezhetők és kiváltják azt a hatást, amit el szerettem volna érni, a harmóniát.



